Rye Nørskov
Rye Nørskov, skovgods 3 km vest for Ry ved Silkeborg, oprettet 1856 af brødrene Peter Paul (1825-98) og Adolf Tobias Herbst Mourier-Petersen (1826-1912) og udvidet i begyndelsen af 1900-t. Hovedbygningen opførtes 1904-07 ved Hack Kampmann i to etager med et højt valmtag. 

Rye Nørskov Gods omfatter ca. 1330 ha (2013), heraf store skovarealer omkring Himmelbjerget og (fra 1915) Ry Mølle ved Gudenåen med hovedbygning fra ca. 1840.